РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/110-15

25. мај 2015. године

Б е о г р а д

ЗАПИСНИК

22. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 10. МАРТА 2015. ГОДИНЕ

Седница је почела у 11 часова и 5 минута.

Седницом је председавала Александра Томић, председник Одбора.

Поред председника, седници су присуствовали чланови Одбора: Зоран Пралица, Драгољуб Зиндовић, Владан Милошевић, Радмило Костић, Јелена Мијатовић, Оливера Пауљескић, Ђорђе Чабаркапа, Владимир Маринковић, Младен Грујић и Дејан Чапо.

Седници су присуствовали заменици чланова Одбора: Милосав Милојевић (заменик члана Одбора Драгољуба Зиндовића), Ивана Динић (заменик члана Одбора Новице Тончева), Горан Ћирић (заменик члана Одбора Драгана Шутановца), Иван Бауер (заменик члана Одбора Владимира Маринковића) и Драган Јовановић (заменик члана Одбора Младена Грујића).

Седници нису присуствовали чланови Одбора: Драгомир Карић, Александар Јовичић, Новица Тончев, Драган Шутановац, Иван Карић и Енис Имамовић.

Седници су, на позив председника, присуствовали: Милош Петровић, државни секретар у Министарству привреде, Радоје Савићевић, секретар министарства привреде, Дубравка Дракулић, помоћник министра привреде - Сектор за контролу и надзор над радом јавних предузећа, Катарина Обрадовић Јовановић, помоћник министра привреде - Сектор за развој малих и средњих предузећа и предузетништва, Едвард Јакопин, помоћник министра привреде - Сектор за регионални развој и стратешке анализе привреде, Љубомир Шубара, директор Агенције за приватизацију, Јован Мартиновић, помоћник директора Агенције за приватизацију, Бранислав Пејчић, начелник у Министарству привреде - Сектор за привредни развој и Андријана Стојковић, виши саветник у Министарству привреде.

На предлог председника, Одбор је већином гласова утврдио следећи

Д н е в н и р е д

1. Разматрање Информацијe о раду Министарства привреде за период октобар – децембар 2014. године (број 02-262/15 од 4. фебруара 2015. године);

2. Разматрање Извештаја Министарства привреде о раду Агенције за приватизацију за месец октобар 2014. године (број 02-4162/14 од 19. новембра 2014. године);

3. Разматрање Извештаја Министарства привреде о раду Агенције за приватизацију за месец новембар 2014. године (број 02-4584/14 од 16. децембра 2014. године);

4. Разматрање Извештаја Министарства привреде о раду Агенције за приватизацију за месец децембар 2014. године (број 02-462/15 од 27. фебруара 2015. године);

5. Разматрање Извештаја Министарства привреде о раду Агенције за приватизацију за месец јануар 2015. године (број 02-413/15 од 24. фебруара 2015. године);

6. Разматрање Предлога за одржавање јавног слушања на тему: „Могућности и препреке за коришћење биомасе у енергетске сврхе у Републици Србији“ (број 06-420/15 од 24. фебруара 2015. године).

Пре разматрања утврђених тачака дневног реда, Одбор је једногласно усвојио записнике 17, 18, 19, 20. и 21. седнице Одбора.

На предлог председника, Одбор је једногласно одлучио да обједини расправу по првој, другој, трећој, четвртој и петој тачки дневног реда.

Прва, друга, трећа, четврта и пета тачка дневног реда – **Разматрање Информацијe о раду Министарства привреде за период октобар – децембар 2014. године, Разматрање Извештаја Министарства привреде о раду Агенције за приватизацију за месец октобар 2014. године, Разматрање Извештаја Министарства привреде о раду Агенције за приватизацију за месец новембар 2014. године, Разматрање Извештаја Министарства привреде о раду Агенције за приватизацију за месец децембар 2014. године, Разматрање Извештаја Министарства привреде о раду Агенције за приватизацију за месец јануар 2015. године**

Члановима Одбора су за разматрање прве, друге, треће, четврте и пете тачке дневног реда достављени Информација о раду Министарства привреде за период октобар – децембар 2014. године, извештаји Министарства привреде о раду Агенције за приватизацију за октобар, новембар и децембар 2014. године и јануар 2015. године и програми рада Агенције за приватизацију за новембар и децембар 2014. године и јануар 2015. године.

У уводним напоменама, Милош Петровић, државни секретар у Министарству привреде, изнео је да је Информација о раду Министарства привреде подељена на девет поглавља, којим су обухваћена сва питања од значаја за функционисање министарства. У првом поглављу, акценат је на стратегији и развоју малих и средњих предузећа и унапређивању пословног окружења. Друго поглавље се односи на привредни развој. Анализа последњег тромесечја 2014. године показала је јасне проблеме за чије решавање би требало дефинисати стратегију. Послови који се односе на привредни развој су и активности које се односе на трговински самит са Кином и активности које је имала СИЕПА. У трећем поглављу, објашњено је поље инфраструктуре и безбедности производа на тржишту. Истакао је да јасно морамо дефинисати шта тржиште захтева и да је привредним субјектима неопходна помоћ, посебно код стандардизације, како би била испуњена очекивања страних тржишта на која желе да пласирају производе. Четврто поглавље обухвата међународну сарадњу и европске интеграције, а пето се односи на приватизацију и стечај. У поглављу шест, објашњене су јавне финансије, контрола и надзор над радом јавних предузећа и анализа профита и трошкова. Поглавље седам обухвата управне и надзорне послове у области привредних регистара, а осам инвестиције за инфраструктурне пројекте. Поглавље девет обухвата регионални развој. Направљена је анализа развијености региона и локалних самоуправа. Неопходно је одредити где ће се са најмање улагања постићи највећи резултат, омогућити лакши приступ финансирању, приступ фондовима, унапређењу активности рада и едукацији запослених.

У дискусији, поводом разматрања Информације о раду Министарства привреде, народни посланици су поставили питања, изнели ставове и мишљења и дали предлоге и сугестије. Постављена су следећа питања:

- колико малих и средњих предузећа оперативно ради, колико их је у блокади и колико има добит;

- када ће се вратити решење да улагања у основна средства буду одбитна ставка од основице за утврђивање пореза на добит;

- да ли се планира да у нека јавна предузећа уђе професионални менаџмент, као у „Железару Смедерево“, који би имао задатак да их реструктурира и учини бољим, квалитетнијим и профитабилнијим;

- да ли се планирају и у ком року измене и допуне Закона о јавним предузећима и какав је концепт, односно да ли ћемо се оријентисати да задржимо сва јавна предузећа у садашњем статусу, покушавајући да их реструктурирамо или ћемо ићи на приватизацију тамо где су она неефикасна и непрофитабилна не чекајући временски период да то учинимо, или кроз неку врсту професионалног менаџмента;

- какво је мишљење Министарства привреде о позицији „Есмарка“, пошто није желео да положи гаранције, ни имовину, у најављеном процесу приватизације „Железаре Смедерево“, а пријавио се за управљање тим системом, односно какви су његови мотиви и на који начин ће држава штитити вредности и капитал државе у „Железари Смедерево“;

- колико је реално брзо спровести приватизацију „Телекома“, с обзиром да су скоро усвојене промене рокова за примену Закона о јавној својини и да мора јасно да се дефинише имовина „Телекома“.

У расправи, изнето је да у развијеним земљама приходи од малих и средњих предузећа, коопераната великих индустријских фирми, чине 60-70% прихода буџета. Код нас су у мала и средња предузећа сврстани угоститељски објекти, пекаре и слично, а то су у суштини занатске радње. Кредити за мала и средња предузећа не би смели да буду испод 30.000 или 50.000 евра, јер је тешко направити било какву врсту посла са мање средстава. Средства Фонда за развој су добијала развијена предузећа, јер су углавном она испуњавала услове за добијање кредита, тако да се нису развијали сви они који су требали да се развијају. Истакнуто је да треба што пре донети нови закон о занатству у ком би се предвидело функционисање занатске коморе и увело лиценцирање. У раду радне групе за израду закона о занатству треба да учествују и предузетници, како би се објективно сагледали проблеми и предложила права решења адекватна нашој специфичној економској ситуацији. Истакнуто је да треба извршити измене и допуне Закона о јавним предузећима које би, поред осталог, омогућиле расписивање међународног конкурса за менаџмент наших јавних предузећа, где би конкурисао и страни менаџмент, посебно код оних где је важно познавати међународни аспект пословања и страно тржиште. Изнето је да није могуће спровести приватизацију „Телекома“, док се не дефинише шта је његова имовина. Од прве приватизације „Телекома“, 1996. године, остало је доста отворених питања о подели имовине између „Телекома“ и „Поште“. Неопходно је дефинисати власништво система специјалних веза, што је важно за одбрану и безбедност земље, као и власништво над делом инфраструктуре, како би процес приватизације био успешан.

Поводом дискусије, представници Министарства привреде су истакли да у Србији има око 315.000 малих и средњих предузећа. Анализа је показала да око 6900 компанија у Србији нешто производи, а само око 4500 може да произведе вредност преко 50000 евра неког производа. Корпоративно управљање јавним предузећима је повезано са надокнадама за менаџмент. У Србији има едукованих и школованих људи који успешно воде стране компаније. У договору са Српском асоцијацијом менаџера, направљен је модел сарадње, како би се корпоративно управљање пренело на јавна предузећа. Размишља се о могућности да се направи модел надокнаде за менаџере која би зависила од оствареног профита компаније. Идеја је и да се нека предузећа ојачају, па тек онда продају. Као и сви, „Есмарк“ има право да учествује на тендеру за „Железару Смедерево“. Србију треба уредити тако да сва предузећа буду јасно дефинисана имовином, власништвом, задужењима и правним проблемима, како би пронашла стратешког партнера, била продата или вођена и даље успешно, без додатних оптерећења. „Телеком“ је компанија која има велику вредност, али су ризици и потребне инвестиције да би пратио светске трендове нешто што тренутно не би могао да испоштује. Измене и допуне Закона о јавним предузећима планиране су у 2015. години. Односиће се на отклањање утврђених слабости важећег закона. Увешће се већа контрола финансијских показатеља у јавним предузећима и појачати одговорност менаџмента, односно органа управљања. Ове године формирана је радна група за израду закона о занатству. У овом тренутку немамо капацитете занатских комора које би преузеле лиценцирање занатлија. Решавање питања лиценцирања занатлија је веома важно и са аспекта приступања Европској унији, где су регулисане занатске професије.

Љубомир Шубара, директор Агенције за приватизацију је истакао да ће извештаји о раду Агенције за приватизацију убудуће бити квалитетнији. Указао је на изузетно незавидан положај у коме се налази процес приватизације, пре свега, јер нису испоштовани утврђени и договорени рокови. Од 1700 писама заинтересованих инвеститора, само је око 100 озбиљних. Изнео је да су обавезе прихваћене у договору са ММФ-ом и Светском банком прекршене због нереалних обећања претходног руководства Агенције за приватизацију, односно обећања да ће бити објављен јавни позив за приватизацију 33 предузећа у току јануара 2015. године. У разговорима са представницима ММФ-а и Светске банке речено је да ће бити објављен јавни позив за приватизацију четири или пет предузећа током фебруара 2015. године, што је и испуњено. Концепт рада у Агенцији за приватизацију није добар и у току је рад на новој организацији запослених, како би се постигли одређени резултати. Истакао је да неадекватни резултати у процесу приватизације нису кривица само запослених у Агенцији за приватизацију, већ и у Републичком геодетском заводу, од кога не могу да добију неопходну документацију и проблеми око различитих модела приватизације. Сарадња са Министарством привреде је изванредна, што је од великог значаја за постизање одређених резултата. Одређени модели и начин приватизације треба да се измене. Поред 546 предузећа, који треба да уђу у процес приватизације, а не 512 колико је саопштено у медијима, постоји још око 200 зависних предузећа, који такође морају бити у процесу приватизације. Указао је на проблем спровођења јавне набавке повереника за послове спровођења стечајних поступака, посебно на изгубљено време од два - три месеца да би се спровео поступак, и нејасну дефиницију и значење такве јавне набавке. Проблем је и то што је покренут стечајни поступак за 76 предузећа без запослених, а само то што немају запослене не може бити стечајни разлог. Изнео је да су неопходне озбиљне промене у функционисању Агенције за приватизацију, па можда чак и у законском портфељу. Тужбе против Агенције за приватизацију могу представљати велики проблем, јер на основу извршених судских пресуда може доћи до блокаде рачуна Агенције. Републичком геодетском заводу је, пре месец дана, упућен захтев за достављање документације за 18 предузећа, да би се утврдило да ли је неки део имовине предмет реституције, а ни за једно предузеће није добијен одговор, па не може за њих да се објави јавни позив. Јавни позив, као пилот пројекат, је расписан за четири предузећа, а модели приватизације су стратешко партнерство, капитал и имовина. Истакао је да од 31. маја 2015. године престаје заштита предузећа у реструктурирању и да то може довести до великог економског и финансијског колапса. Агенција за приватизацију ће покушати заједно са Министарством привреде да разради модел приватизације по коме би предузеће имало рок до када да крене у приватизацију, а рокови за завршетак приватизације били би одређени законским роковима за поступак приватизације. Указао је на грешке које су прављене у предходном периоду код раскида уговора о приватизацији због неиспуњавања уговорних обавеза купаца, јер су узимана предузећа и наплаћиване гаранције. Купци предузећа код којих су раскинути уговори преко суда добијају спорове, јер Агенција није смела да узме и предузеће и наплати гаранције, па ће то додатно отежати рад Агенције и створити обавезе у буџету.

У дискусији, поводом разматрања извештаја Министарства привреде о раду Агенције за приватизацију, народни посланици су поставили питања, изнели ставове и мишљења и дали предлоге и сугестије. Постављена су следећа питања:

- за која четири предузећа је расписан јавни позив за приватизацију;

- да ли је могуће разговарати са онима који су спремни да туже или су тужили Агенцију за приватизацију и нађу нека прихватљива заједничка решења без суда;

- колико је Закон о приватизацији применљив у пракси и да ли нешто у њему треба мењати;

- колико је од 1700 приспелих писама заинтересованости инвеститора за приватизацију озбиљно и може довести до успешне приватизације;

- колико је приватизација успешно спроведено од укупно 151 субјекта приватизације код којих је предвиђена приватизација продајом капитала;

- за колико од 77 предузећа за које је предвиђен стечај је до сада покренут стечајни поступак;

- да ли је донет акциони план и шта се тим планом предвиђа;

- да ли би само променама Закона о приватизацији могло да се да одређено време предузећима у реструктурирању да изврше неопходне промене, поштујући крајњи рок за приватизацију који је крајем године, а да се тиме не прекрше обавезе из Споразума о стабилизацији и придруживању и Споразума са ММФ-ом;

- да ли постоји и који начин да се заштити процес приватизације и стечаја после 31. маја 2015. године, а да не дођемо у позицију да укочимо преговоре са Европском унијом и нарушимо уговорне обавезе са ММФ-ом.

У расправи, истакнуто је да Агенција за приватизацију треба да покаже већу флексибилност приликом одлучивања о раскидима уговора о приватизацији, посебно у смислу могућности за превазилажење проблема насталих због економске кризе и склапања анекса уговора, да би се сачувало предузеће и радна места. Треба увести праксу у Агенцији за приватизацију, посебно када се ради о раскиду приватизације или наплати гаранције, да се пре одлучивања обаве разговори са власницима. Процес приватизације траје превише дуго и ситуација није добра. Подржана је отвореност Агенције за приватизацију, али и изражена бојазан да се процес приватизације неће одвијати предвиђеним темпом. Агенција за приватизацију треба да достави Одбору информацију о томе колико је судских спорова изгубљено у последњих четири - пет година, који су то спорови и износи средстава које је држава морала да плати појединачно по сваком спору, као и колико се тренутно води судских спорова против Агенције за приватизацију, у којој фази су ти спорови и колико ће у овој години оптеретити буџет. Истакнуто је незадовољство радом заступника капитала и изнето да је највећи проблем у људима који су спроводили приватизације. Заступници капитала сносе велику одговорност за све што се дешавало и дешава у процесу приватизације, али нико од њих није позван на одговорност. Стиче се утисак да Агенција за приватизацију не зна којом имовином располаже, посебно у малим срединама и општинама.

Поводом дискусије, директор Агенције за приватизацију је истакао да су објављени јавни позиви за стратешко партнерство са Фабриком аутомобила „Прибој“ а.д. Прибој, продају имовине за „Алекса Шантић“ а.д. Алекса Шантић и продају капитала за „Крушик - Пластика“ а.д. Осечина и „Ц“ маркет а.д Београд. Агенција за приватизацију ће припремити тражену информацију у вези судских спорова. Закон о приватизацији није лош и он предвиђа одређене рокове. Агенција је требала на време да припреми форму пет докумената који су неопходни да би се објавио јавни позив за било које предузеће, а до краја 2014. године није био припремљен текст ни једног документа. Пожурено је са објављивањем јавног позива за писмо о намери и нису проверавани инвеститори који су се јављали. Сада је уведена пракса да се предузећа која се јављају да учествују у процесу приватизације проверавају. Мишљења је да је од 1700 заинтересованих инвеститора 15% реалних понуда. Изнео је да је акционим планом предвиђено да се за 188 предузећа покрене стечајни поступак, а од тога 76 предузећа су без запослених. Уколико буду предложене промене Закона о приватизацији, то ће бити у сарадњи и уз сагласност са Европском унијом, Светском банком и ММФ-ом. Истакао је да је шест заступника капитала смењено у претходних пет дана и да је планирана смена још 15 у наредном периоду. Модели приватизације који су предложени Министарству привреде за поједина предузећа нису добри и требало би да дође до одређених промена.

У дискусији су учествовали Александра Томић, Зоран Пралица, Радмило Костић, Владимир Маринковић, Драган Јовановић, Горан Ћирић, Иван Бауер, Владан Милошевић, Милош Петровић, Љубомир Шубара и Катарина Обрадовић Јовановић.

а) Одбор је одлучио једногласно да прихвати Информацију о раду Министарства привреде за период октобар – децембар 2014. године и поднео Извештај Народној скупштини.

б) Одбор је једногласно усвојио Извештај Министарства привреде о раду Агенције за приватизацију за месец октобар 2014. године.

в) Одбор је једногласно усвојио Извештај Министарства привреде о раду Агенције за приватизацију за месец новембар 2014. године.

г) Одбор је једногласно усвојио Извештај Министарства привреде о раду Агенције за приватизацију за месец децембар 2014. године.

д) Одбор је једногласно усвојио Извештај Министарства привреде о раду Агенције за приватизацију за месец јануар 2015. године.

Шеста тачка дневног реда - **Разматрање Предлога за одржавање јавног слушања на тему: „Могућности и препреке за коришћење биомасе у енергетске сврхе у Републици Србији“**

На предлог председника, а на основу иницијативе Немачке организације за међународну сарадњу (ГИЗ), Одбор је, у складу са чл. 83. и 84. Пословника Народне скупштине, једногласно донео Одлуку о организовању јавног слушања на тему: „Могућности за ефикасније коришћење биомасе у енергетске сврхе у Републици Србији“, 24. марта 2015. године, у 11 часова, у Малој сали Дома Народне скупштине. Одбор је овластио председника да на основу додатних предлога чланова Одбора утврди коначну листу учесника и програм јавног слушања.

Седница је закључена у 12 часова и 40 минута.

Саставни део овог записника чини обрађени тонски снимак седнице Одбора.

|  |  |
| --- | --- |
| СЕКРЕТАР  Душан Лазић | ПРЕДСЕДНИК  др Александра Томић |